2005 YILGAChA BO‘LGAN DAVRDA MAHALLIY XOM AShYo NEGIZIDA BUYuMLAR VA MATERIALLAR IShLAB ChIQARIShNI MAHALLIYLAShTIRISh DASTURI TO‘G‘RISIDA

Mahalliy xomashyo va materiallar negizida importning o‘rnini bosuvchi ishlab chiqarishlarni tashkil etish, tarmoqlararo kooperatsiya aloqalarini rivojlantirish maqsadida Vazirlar Mahkamasi qaror qiladi:
 1. O‘zbekiston Respublikasi Vazirlar Mahkamasining komplekslari tomonidan Makroiqtisodiyot va statistika vazirligi, Moliya vazirligi, manfaatdor vazirliklar va idoralar, konsernlar, kompaniyalar, uyushmalar va korporatsiyalar, korxonalar va birlashmalar ishtirokida ishlab chiqilgan 2005-yilgacha bo‘lgan davrda mahalliy xomashyo negizida buyumlar va materiallar ishlab chiqarishni mahalliylashtirish dasturi 1-ilovaga muvofiq ma’qullansin.
 3. Vazirlar Mahkamasining Tashqi iqtisodiy aloqalar va xorijiy investitsiyalar departamenti, O‘zbekiston Respublikasi Iqtisodiyot vazirligi, Moliya vazirligi, Markaziy bank ishlab chiqarishni mahalliylashtirish bo‘yicha yangidan boshlanayotgan investitsiya loyihalari texnik-iqtisodiy asoslashlar tasdiqlanishi va mablag‘ bilan ta’minlashning aniq manbalari aniqlashtirilishiga ko‘ra belgilangan tartibda tegishli yillarning investitsiya dasturlariga kiritishni nazarda tutsinlar.
 4. Kichik va xususiy tadbirkorlikni rivojlantirishni rag‘batlantirish bo‘yicha respublika muvofiqlashtiruvchi Kengashi (R.S.Azimov) O‘zbekiston Respublikasi Davlat mulki qo‘mitasi, Moliya vazirligi, Markaziy bank, tijorat banklari bilan birgalikda kredit resurslarini, eng avvalo, kichik tadbirkorlik subyektlari uchun mo‘ljallangan xorijiy kredit liniyalari mablag‘larini, birinchi navbatda mahalliy xomashyoni chuqur qayta ishlashga va importning o‘rnini bosuvchi raqobatbardosh mahsulot ishlab chiqarishga qaratilgan investitsiya loyihalarini mablag‘ bilan ta’minlashga yo‘naltirsinlar.
 5. “O‘zstandart” agentligi 2005-yilgacha bo‘lgan davrda mahalliy xomashyo negizida buyumlar va materiallar ishlab chiqarishni mahalliylashtirish dasturini amalga oshirish asosida ishlab chiqarilayotgan mahsulotning sifati va xalqaro standartlarga muvofiqligi ustidan doimiy monitoring o‘rnatsin.
 6. O‘zbekiston Respublikasi Makroiqtisodiyot va statistika vazirligi 2005-yilgacha bo‘lgan davrda mahalliy xomashyo negizida buyumlar va materiallar ishlab chiqarishni mahalliylashtirish dasturining bajarilishini tahlil qilish va uning ijrosi ustidan nazoratni ta’minlash uchun tegishli har choraklik hisobotni bir oy muddatda ishlab chiqsin va 2001-yil yanvar oyidan boshlab joriy etsin.
 7. 2005-yilgacha bo‘lgan davrda mahalliy xomashyo negizida buyumlar va materiallar ishlab chiqarishni mahalliylashtirish bo‘yicha mazkur qaror bilan tasdiqlangan chora-tadbirlar amalga oshirilishi uchun shaxsiy javobgarlik Bosh vazirning tegishli o‘rinbosarlari — Vazirlar Mahkamasi Komplekslari rahbarlariga, vazirliklar, idoralar, uyushmalar, konsernlar, korporatsiyalar, kompaniyalar, korxonalar va birlashmalarning rahbarlariga yuklansin.
 8. Mazkur qarorning bajarilishini nazorat qilish O‘zbekiston Respublikasining Bosh vaziri O‘.T. Sultonov zimmasiga yuklansin.
 1.1. 2005-yilgacha bo‘lgan davrda mahalliy xomashyo negizida buyumlar va materiallar ishlab chiqarishni mahalliylashtirishning mazkur dasturi (keyingi o‘rinlarda Dastur deb yuritiladi) O‘zbekiston Respublikasi Vazirlar Mahkamasining “1999-yilda respublikani ijtimoiy-iqtisodiy rivojlantirish yakunlari va iqtisodiy islohotlarning borishini baholash hamda O‘zbekiston Respublikasi Prezidenti I.A.Karimovning ikkinchi chaqiriq Oliy Majlis I sessiyasidagi ma’ruzasidan kelib chiqadigan birinchi navbatdagi vazifalar to‘g‘risida” 2000-yil 11-fevraldagi majlisi bayonini bajarish yuzasidan, jamiyatning siyosiy, iqtisodiy va ma’naviy sohalarida erkinlashtirish va islohotlarni chuqurlashtirish, mamlakat xavfsizligini ta’minlash bo‘yicha dasturiy qarorlarga muvofiq ishlab chiqilgan.
 1.2. Ishlab chiqarishni texnologiya jihatidan yangilash va zamonaviylashtirish, ishlab chiqarish maqsadidagi mahsulotlar importini qisqartirish, mahalliy xomashyodan jahon standartlariga javob beruvchi, ichki va tashqi bozorlarda raqobatbardosh mahsulot ishlab chiqarish hajmlarini ko‘paytirish, shuningdek davlatning valyuta sarf-xarajatlarini maqbullashtirish va yangi ish o‘rinlari tashkil etish asosida sanoatda tarkibiy qayta o‘zgartirishlar hisobiga iqtisodiyotning balansliligini ta’minlashga ko‘maklashish Dasturning asosiy maqsadlari va vazifalari hisoblanadi. 
 1.3. Dastur amalga oshirilayotgan tarmoq dasturlarini rivojlantirish uchun ishlab chiqilgan hamda respublika sanoatining turli tarmoqlari korxonalari o‘rtasidagi kooperativ aloqalarni kengaytirishni, eksportga yo‘naltirilgan mahsulot ishlab chiqarishda yagona texnologiya zanjiri bilan bog‘liq bo‘lgan xomashyo, materiallar va butlovchi buyumlarning ayrim turlarini import qilish o‘rnini bosishni nazarda tutadi.
 1.4. Dastur amalga oshirilishini korxonalar va xo‘jalik birlashmalarining o‘z mablag‘lari, xorijiy investitsiyalarni, shuningdek tijorat banklarining kreditlarini keng jalb etish hisobiga mablag‘ bilan ta’minlash mo‘ljallanmoqda.
 2.1. Investitsiya va tashqi iqtisodiy faoliyatning qonunchilik negizini takomillashtirish, tarif bilan boshqarish chora-tadbirlarini mos ravishda qo‘llash, mavjud salohiyatni zamonaviylashtirish hamda mamlakatimiz korxonalarida yangi quvvatlarni ishga tushirish mahalliy xomashyo negizida kon-metallurgiya, kimyo, mashinasozlik, yengil sanoat va sanoatning boshqa tarmoqlari korxonalari uchun texnologiya jihatdan zarur komponentlarni ishlab chiqarishni o‘zlashtirish imkonini berdi.
 2.2. Neft va don mustaqilligiga erishildi. Energiya manbalarini import qilish 8,1 baravar kamaydi.
 Mahalliylashtirish va importning o‘rnini bosishning birinchi navbatdagi dasturlarini amalga oshirish natijasida qazib olish va qayta ishlash sanoati faoliyat ko‘rsatishi bilan bog‘liq an’anaviy import jiddiy ravishda kamaydi. Bu, o‘z navbatida, keyingi ikki yilda tashqi savdo aylanmasida ijobiy saldoga erishish uchun asos yaratdi.
 2.3. Kon-metallurgiya sanoati korxonalari bo‘yicha materiallar, uzellar va butlovchi buyumlar importi emulsiyali va quruq portlovchi moddalar, koagulyantlar, natriy sulfidning o‘rnini bosuvchi kon maydalash uskunalariga futerlash materiali, filtrlovchi mato, rezina-texnika buyumlari, kalsiy karbidi, xlorid kislotasi, o‘tga chidamli va kislotaga chidamli g‘isht, plitkalar va boshqa materiallar ishlab chiqarishni tashkil etish hisobiga o‘rtacha yillik hisoblab chiqishda 41,8 mln AQSh dollariga qisqardi.
 2.4. Kimyo sanoati korxonalarida mashinasozlik va kimyo uchun ilgari import bo‘yicha olib kelinadigan 11 ta texnologiya jihatidan zarur komponentlarni ishlab chiqarish o‘zlashtirildi.
 2.5. “O‘zavtosanoat” uyushmasi va “O‘zqishloqxo‘jalikmash-xolding” xolding kompaniyasi bo‘yicha mahalliylashtirish dasturlarining amalga oshirilishi tugallangan texnologik siklli mahsulotlar ishlab chiqarishni yo‘lga qo‘yish imkonini berdi.
 Avtomobil sanoatida mahalliylashtirish dasturi avtomobil mahsulotlari tannarxini pasaytirish va tashqi yetkazib berishlarga bog‘liqlikni kamaytirishga asos soldi.
 Avtomobilsozlikda yettita qo‘shma korxona faoliyat ko‘rsatmoqda, o‘rindiqlar, bampyerlar, shovqinni pasaytirgich moslamalar, yonilg‘i baklari va yirik qoliplangan detallar, ichki bezak detallari, g‘ildiraklarning disklari, avtomobil emali ishlab chiqarish yo‘lga qo‘yildi. Respublikaning qariyb 20 korxonasi avtomashinalar uchun 150 nomda detallar ishlab chiqarmoqda. Farg‘ona vodiysining aholi zich joylashgan tumanlarida qo‘shimcha ravishda 2400 dan ortiq ishchi o‘rinlar tashkil etildi. Import butlovchi buyumlarni olib kelish yiliga 58 mln AQSh dollaridan ortiqqa qisqardi. Mahsulot tannarxi 10 foizga kamaydi, butlovchi buyumlar ishlab chiqarishni mahalliylashtirish darajasi 42 foizgacha yetkazildi.
 Ikkilamchi mahalliylashtirish, ya’ni yordamchi korxonalarning o‘zlari uchun importning o‘rnini bosuvchi ishlab chiqarishlarni tashkil etish jarayoni boshlandi. Masalan, “O‘zDonJu Peint” qo‘shma korxonasi avtoemallaridan foydalanilgan holda “O‘z-Koram” qo‘shma korxonasida tayyor avtomobilning rangiga mos ravishda bo‘yalgan bampyerlar ishlab chiqarish boshlandi. “O‘zSemYung” qo‘shma korxonasi “O‘z-Koram” qo‘shma korxonasi uchun priborlar panellarini qoliplashni tashkil etdi. 
 2.6. “O‘zqishloqxo‘jalikmash-xolding” xolding kompaniyasi tomonidan qishloq xo‘jaligi mashinalari ishlab chiqarishni mahalliylashtirishning tasdiqlangan dasturlari amalga oshirilishi natijasida paxta terish mashinalariga butlovchi buyumlar va uzellar ishlab chiqarishni mahalliylashtirish darajasi 2000-yilda 16 foizgacha yetkaziladi. Paxta terish mashinalarining bunkyerlari, kabinalari, shassilarini ishlab chiqarish yo‘lga qo‘yildi, bo‘yoq ishlab chiqarishi ishga tushirilmoqda.
 Dastur “O‘zqishloqxo‘jalikmash-xolding” xolding kompaniyasiga qo‘shimcha ishchi o‘rinlari yaratish, bir yilda 2,7 mln AQSh dollarilik zarur import butlovchi buyumlarni keltirishni kamaytirish imkonini berdi. 
 Dasturda ham “O‘zqishloqxo‘jalikmash-xolding” xolding kompaniyasi, ham “O‘zavtosanoat”, “O‘zkimyosanoat”, “O‘zeltexsanoat” uyushmalari, “O‘zqishloqxo‘jalikta’minottuzatish” davlat-kooperativ qo‘mitasi, “O‘zqurilishmateriallari” aksiyadorlik kompaniyasi, “Chkalov nomidagi Toshkent aviatsiya ishlab chiqarish birlashmasi” davlat-aksiyadorlik jamiyati korxonalari – hammasi bo‘lib respublikaning 11 korxonasi, shu jumladan ikkita qo‘shma korxona (“O‘zKeysmash”, “O‘zKeystraktor”) qatnashmoqda.
 2.7. 1999-yilda ipak va jun gazlama importi 1995-yilga nisbatan tegishli ravishda 5,2 baravar va 1,93 baravar, poyabzal — 1,43 baravar, sovutgichlar — 2,3 baravar, televizorlar — 2 baravar qisqardi.
 2.8. Kichik va o‘rta tadbirkorlik subyektlari tomonidan amalga oshirilayotgan hamda Yevropa tiklanish va taraqqiyot banki, Osiyo taraqqiyot banki, “KFW” banki (Germaniya) va Xalqaro moliya korporatsiyasining kredit liniyalari hisobiga mablag‘ bilan ta’minlash uchun qabul qilingan investitsiya loyihalarining qariyb 80 foizi mahalliy xomashyo va materiallarni qayta ishlashga asoslanmoqda.
 2.9. Keyingi yillarda respublikada nooziq-ovqat mahsulotlarining 100 dan ortiq turini ishlab chiqarish o‘zlashtirildi. Shu bilan birga qiymat jihatidan olganda import 1999-yilda 1992-yildagiga taqqoslaganda 991 mln dollarga yoki 1,47 baravar o‘sdi. 
 Kimyo mahsulotlari va plastmassalar (1992-yildagiga nisbatan 2,27 baravar), qora va rangli metallar (1,4 baravar), asbob-uskunalar va mashinalar (7,2 baravar) bo‘yicha importning o‘sishi tendensiyasi kuzatilmoqda.
 1999-yilda tovarlar importida mashina va asbob-uskunalar salmog‘i eng ko‘pdir (1992-yildagi 9,7 % o‘rniga 44,8%). Bu sanoat tarmoqlarini rekonstruksiya qilish va texnika bilan qayta jihozlashning hajmlari salmoqli ekanligidan, iqtisodiyotdagi ilg‘or tarkibiy o‘zgarishlardan dalolat beradi.
 Kimyo, metallurgiya, mashinasozlik, yengil sanoat va sanoatning boshqa tarmoqlarida importni qisqartirish va mahalliy xomashyo negizida mahalliylashtirilgan ishlab chiqarishlarni tashkil etishning ko‘plab zaxiralari mavjud.
 3.1. O‘zbekiston Respublikasining 2000-yilgi Investitsiya dasturiga muvofiq yillik mahsulot ishlab chiqarish hajmi 507,57 mln AQSh dollari bo‘lgan 26 xildagi buyumlar va materiallar o‘zimizda ishlab chiqarilishini ta’minlaydigan yirik loyihalarni amalga oshirish nazarda tutilmoqda. (Vazirlar Mahkamasining 2000-yil 5-sentabrdagi 342-son qaroriga 2-ilova).
 Ishlab chiqarilishini o‘zlashtirish Investitsiya dasturida qamrab olinmagan mahsulot turlari bo‘yicha ikkita kichik dastur ishlab chiqilgan (Vazirlar Mahkamasining 2000-yil 5-sentabrdagi 342-son qaroriga 3,4-ilovalar).
 Mahalliy xomashyo negizida materiallar ishlab chiqarishni mahalliylashtirish kichik dasturi ishlab chiqarishning mo‘ljallanayotgan hajmi 447,66 mln AQSh dollari bo‘lgan 102 nomdagi importning o‘rnini bosuvchi mahsulotlarni o‘zimizda ishlab chiqarishni nazarda tutadi. Kichik dastur respublikaning mineral xomashyo, energetika resurslarini xo‘jalik muomalasiga keng jalb etishga qodir bo‘lgan tarmoqlarini qamrab oladi. Volostonit, bazalt tola, faollashtirilgan ko‘mir, shisha platik materiallar, quruq sut kabi yangi tovarlarni ishlab chiqarish o‘zlashtiriladi.
 Respublikaning mashinasozlik, metallurgiya, kimyo va boshqa korxonalaridagi ishlab turgan va yangidan foydalanishga topshirilayotgan texnologiya asbob-uskunalari uchun butlovchi buyumlarni ishlab chiqarishni mahalliylashtirish kichik dasturi 130,70 mln AQSh dollari miqdorida 78 nomdagi butlovchi buyumlar va ehtiyot qismlarni ishlab chiqarishni nazarda tutadi.
 Amalga oshirilishi dasturning bajarilishini ta’minlaydigan loyihalarning ko‘pchilik qismi Vazirlar Mahkamasining quyidagi komplekslari ulushiga to‘g‘ri keladi.
 3.2. Dastur doirasida ishlab chiqarish mo‘ljallangan mahsulotning 69,4 foizi Industriya kompleksi korxonalari ulushiga to‘g‘ri keladi.
 “O‘zavtosanoat” uyushmasi tomonidan avtomobillar ishlab chiqarishni mahalliylashtirish ishlari davom ettiriladi. Farg‘ona shahridagi zarar ko‘rib ishlayotgan 2-uysozlik kombinati yangi mahsulot turi bo‘lgan avtomobil oynasi ishlab chiqarishga ixtisoslashtirildi. Joriy yilda Jizzax akkumulyator zavodini “Eksayd” (AQSh) firmasining texnologiyasidan foydalangan holda avtomobil akkumulyatorlari ishlab chiqarish uchun rekonstruksiya qilish boshlanadi. Bu va boshqa loyihalar butlovchi buyumlarni o‘zimizda ishlab chiqarish darajasini 50 foizgacha ko‘tarish imkonini beradi.
 Dasturning to‘liq amalga oshirilishi avtomobillar uchun butlovchi buyumlar ishlab chiqarishni mahalliylashtirish darajasini 70 foizgacha oshiradi, qo‘shimcha 7000 yangi ish o‘rinlari yaratish, uzellar va butlovchi buyumlar importini yiliga 200 mln AQSh dollari hisobida qisqartirish, mahsulot tannarxini 17 foizga kamaytirish imkonini beradi.
 “O‘zqishloqxo‘jalikmash-xolding” xolding kompaniyasi bo‘yicha 2004-yilgacha SX-100 traktorini o‘zimizda ishlab chiqarish darajasini 60 foizgacha, MX-135 traktorini o‘zimizda ishlab chiqarishni istiqbolda 60 foizgacha yetkazgan holda 22 foizgacha yetkazish prognoz qilinmoqda. Dasturni to‘liq amalga oshirish qo‘shimcha ravishda 1134 dan ortiq ish o‘rinlari barpo etish, 3,3 mln AQSh dollari miqdorida valyuta mablag‘ini tejash va mahsulot tannarxini 20 foizga kamaytirish imkonini beradi.
 2005-yilga borib “Keys 2022” paxta terish mashinasiga butlovchi buyumlarni ishlab chiqarishni mahalliylashtirish darajasi 53 foizgacha, MX-135 universal – haydov traktorlari bo‘yicha esa 22 foizgacha yetkaziladi. 600 dan ortiq yangi ish o‘rni yaratiladi, mahsulot tannarxi 17 foizga kamayadi.
 “O‘zkimyosanoat” uyushmasi tomonidan “Navoiyazot” ishlab chiqarish birlashmasida, xlor, xlorid kislotasi va kaustik soda ishlab chiqarish (mahsulotning yillik hajmi 14,97 mln AQSh dollarini tashkil etadi) qurilmasini qurish ishlari olib borilmoqda. Farg‘ona furan birikmalari zavodida yiliga 30 ming tonna sellyuloza ishlab chiqarish quvvatiga ega bo‘lgan qurilma ishga tushirilmoqda, bu sellyuloza atsetatlari va atsetat iplari ishlab chiqarish bo‘yicha amaldagi quvvatlarning to‘liq ishlashiga imkon beradi.
 Respublikaning kon-qazish korxonalari uchun “Navoiyazot” ishlab chiqarish birlashmasida rodanist ammoniy va rodanist natriy ishlab chiqarish yo‘lga qo‘yilmoqda. Yiliga 24 ming tonna polivinilxlorid ishlab chiqarish quvvatiga ega bo‘lgan ishlab chiqarishni qurish mo‘ljallanmoqda, metanol va formalin chiqarish bo‘yicha amaldagi ishlab chiqarishlar rekonstruksiya qilinmoqda. Kaprolaktam ishlab chiqarish uchun “Elektrokimyosanoat” ishlab chiqarish birlashmasida yiliga 3 ming tonna quvvatga ega bo‘lgan siklogeksan ishlab chiqarish quvvatiga ega bo‘lgan ishlab chiqarishni ishga tushirish mo‘ljallanmoqda.
 “O‘zeltexsanoat” uyushmasi tizimida umumiy miqdori 95,96 mln AQSh dollari bo‘lgan shisha plastik materiallar va shisha tolasi, mis trubkasi va boshqa buyumlar ishlab chiqarish rivojlantiriladi.
 “Maxsusqotishma” respublika tashkiloti umumiy miqdori 74 mln AQSh dollari bo‘lgan volostanit konsentrati, mis buyumlar, elektr lampalari uchun yarim tayyor mahsulotlar, paxta toylarini bog‘lash uchun lentalar ishlab chiqarishni o‘zlashtirish mo‘ljallamoqda.
 3.3 Yoqilg‘i va energetika kompleksining salmog‘i dasturda qariyb 10,4 foizni tashkil etadi, ishlab chiqariladigan importning o‘rnini bosuvchi mahsulotning kutilayotgan hajmi 113 mln AQSh dollarini tashkil etadi 
 “O‘zbekneftgaz” milliy xolding kompaniyasi qumoqlangan polietilenning turli navlarini ishlab chiqarish bo‘yicha quvvatlarni qurishni tugallashni mo‘ljallamoqda. Buning asosida keng turdagi tovarlar chiqarish tashkil etiladi.
 Energetika va elektrlashtirish vazirligi tomonidan 10 mln AQSh dollari miqdorida bazalt tolasi, kislotaga chidamli va o‘tga chidamli g‘ishtlar va boshqa mahsulotlarni ishlab chiqarish o‘zlashtiriladi.
 “Ko‘mir” aksiyadorlik birlashmasi yillik umumiy miqdori 11,9 mln AQSh dollari bo‘lgan faollashtirilgan ko‘mir va boyitilgan kaolin ishlab chiqarishni yo‘lga qo‘yadi.
 3.4. Qurilish, qurilish materiallari sanoati, transport va aloqa kompleksi korxonalari 91,2 AQSh dollarilik yoki Dasturda nazarda tutilgan ishlab chiqarish umumiy hajmining 8,4 foiziga yaqin mahsulotlarni ishlab chiqaradi.
 “O‘zavtotrans” korporatsiyasi va “Toshshaharyo‘lovchitrans” uyushmasi harakatlanadigan tarkibga shu jumladan metropoliten vagonlariga ehtiyot qismlar ishlab chiqarishni yo‘lga qo‘yishni mo‘ljallamoqda. 
 “O‘zqurilishmateriallari” aksiyadorlik kompaniyasi 54,8 mln AQSh dollarilik elektrtermofosfor shlaklar shamotli o‘tga chidamli buyumlar, tomga yopiladigan va gidroizolatsiya materiallari, boshqa mahsulotlarni ishlab chiqarishni yo‘lga qo‘yadi.
 3.5. Iste’mol tovarlari ishlab chiqarish va savdo kompleksi bo‘yicha mahalliy xomashyo negizida 42,84 mln AQSh dollarilik buyumlarning 34 yangi turini chiqarishni mahalliylashtirish mo‘ljallanmoqda. Bu Dastur parametrlarining 4 foiziga yaqinni tashkil etadi.
 “O‘zbekyengilsanoat” uyushmasida 20,6 mln AQSh dollarilik mahsulot, shu jumladan ko‘ylaklik, kamuflyaj gazmollar, armaturalangan iplar va boshqalar ishlab chiqarish yo‘lga qo‘yiladi.
 “O‘zbekmebel” uyushmasi bo‘yicha 2001-yilda Yangiyo‘l sellyuloza-qog‘oz fabrikasida 16 mln AQSh dollarilik mahsulot chiqariladigan sellyuloza ishlab chiqarish quvvatlari ishga tushiriladi. Shuningdek nitrolok, yog‘och-tola plitalar va gugurt cho‘pi ishlab chiqarishni tashkil etish mo‘ljallanmoqda.
 “Oziqovqatsanoat” uyushmasi bo‘yicha 1,5 mln AQSh dollarilik pivo pishirish solodi, shuningdek alkogolsiz ichimliklar uchun konsentratlar ishlab chiqarish tashkil etiladi.
 3.6. Agrosanoat kompleksi korxonalari tomonidan Dasturning amalga oshirilishi hisobiga importning o‘rnini bosuvchi mahsulotlar ishlab chiqarish hajmi 63,4 mln AQSh dollariga ko‘payadi (Dastur parametrlarining 5,8 foizi). 
 Qishloq va suv xo‘jaligi vazirligi korxonalarida Sho‘rtan gaz-kimyo kompleksi polietilenidan foydalanilgan holda polietilen gaz-suv quvurlari, elevator va gidravlik ekskavatorlarga butlovchi uzellar va agregatlar, shuningdek umumiy miqdori 140 mln AQSh dollaridan ortiq bo‘lgan yog‘och-taxta materiallar tayyorlash nazarda tutilmoqda.
 4.1. Dasturni joriy etish:
 mavjud ishlab chiqarish quvvatlarini samarali ravishda ish bilan ta’minlash;
 import qilinadigan xomashyo, materiallar va butlovchi buyumlar hajmini qisqartirish, import bo‘yicha keltiriladigan mahsulotlarga valyuta xarajatlarini kamaytirish va maqbullashtirish;
 sanoat turli tarmoqlarining qo‘shilgan qiymati yuqori darajada bo‘lgan qayta ishlash mahsulotlari eksportini ko‘paytirish va, tegishli ravishda, an’anaviy eksport salmog‘ini kamaytirish;
 samarali ichki va tarmoqlararo ishlab chiqarish kooperatsiya aloqalarini rivojlantirish, iqtisodiyotning real sektorida mamlakatimiz korxonalarining kooperatsiyasi salohiyatidan yuqori darajada foydalanish;
 mahalliy xomashyoni qayta ishlashni kengaytirish, ishlab turgan korxonalarni zamonaviylashtirish va yangilarini tashkil etish hisobiga iqtisodiyot tarkibini takomillashtirish;
 qo‘shimcha ish o‘rinlari tashkil etish;
 ishlab chiqarilayotgan mahsulotning sifatini va mamlakatimiz korxonalarining raqobatbardoshliligini oshirish imkonini beradi.
 4.2. Umuman olganda, Dasturda nazarda tutilgan loyihalarni amalga oshirish butlovchi buyumlar, ehtiyot qismlar va materiallar importi bo‘yicha yiliga 1,1 mlrd AQSh dollarilik valyuta mablag‘larini tejashni ta’minlash imkonini beradi.
 Bunda importning o‘rnini bosuvchi mahsulot ishlab chiqarish hisobiga importni qisqartirishning prognoz hajmi O‘zbekiston Respublikasi investitsiya dasturiga muvofiq 507,6 mln AQSh dollarini, mahalliy xomashyo va materiallar negizida mahsulot ishlab chiqarish hisobiga — 447,7 mln AQSh dollarini, butlovchi buyumlar ishlab chiqarish hisobiga — 130,7 mln AQSh dollarini tashkil etadi.